ลือกระฉ่อน! “เปรมชัย” โบกมือลาเก้าอี้ “เอ็มดี” ล้างปมล่าสัตว์-กู้ชื่อ ITD
ลือกระฉ่อน! “เปรมชัย กรรณสูต” โบกมือลาเก้าอี้ “เอ็มดี” หวังล้างปมล่าสัตว์สงวน-กู้ชื่อธุรกิจ ITD
13 ก.พ. 2561

สืบเนื่องจากกรณีที่ นายเปรมชัย กรรณสูต ประธานบริหาร บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ถูกควบคุมตัว จากกรณีลักลอบล่าสัตว์ป่าในเขตรักษาพันธุ์สัตว์ป่าทุ่งใหญ่นเรศวร ด้านตะวันตก จ.กาญจนบุรี ส่งผลให้เกิดกระแสวิพากษ์วิจารณ์กันอย่างหนักถึงจรรยาบรรณของผู้บริหารบริษัทจดทะเบียนในตลาดหลักทรัพย์แห่งประเทศไทย (ตลท.)
โดย ล่าสุด ในวันนี้ (13 ก.พ.61) เกิดกระแสข่าวผ่านทางโซเชียลเน็ตเวิร์ค ว่า นายเปรมชัย เตรียมลาออกจากตำแหน่งประธานบริหาร ITD หลังจากได้หารือกับครอบครัวเป็นที่เรียบร้อยแล้ว โดยเบื้องต้นคาดว่านายเปรมชัยจะเซ็นใบลาออกเร็วๆ นี้ เพื่อไม่ให้กระทบกับธุรกิจของตระกูล “กรรณสูต” ที่มีแนวโน้มว่าจะถูกต่อต้านจากสังคมมากขึ้น
นอกจากนี้ยังมีกระแสข่าวว่านายเปรมชัยได้หลบหนีไปต่างประเทศ อย่างไรก็ตามพนักงานสอบสวนเชื่อว่านายเปรมชัยยังไม่ได้หลบหนี เนื่องจากคดีดังกล่าวเป็นคดีที่มีอัตราโทษไม่สูง และยังต้องใช้เวลาต่อสู้คดีในศาลอีกระยะหนึ่ง ทั้งนี้คาดว่านายเปรมชัยจะพบพนักงานสอบสวนตามนัดในช่วงวันที่ 15-16 กุมภาพันธ์ นี้
อย่างไรก็ตามหากมีความคืบหน้าในประเด็นดังกล่าวเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป
 
 
 
 
 